DA Den Europæiske Unions Tidende L 59/32

RÅDETS FÆLLES HOLDNING 2008/187/FUSP

af 3. marts 2008

restriktive foranstaltninger over for den ulovlige regering på øen Anjouan i Unionen Comorerne

RÅDET FOR DEN EUROPÆISKE UNION HAR –

under henvisning til traktaten om Den Europæiske Union, særlig artikel 15,

og ud fra følgende betragtninger:

(1) Ved skrivelse af 25. oktober 2007 stilet til generalsekretæren/den højtstående repræsentant har formanden for Den Afrikanske Unions Kommission anmodet Den Europæiske Union og dens medlemsstater om at støtte de sanktioner, som Den Afrikanske Unions Freds- og Sikkerhedsråd den 10. oktober 2007 besluttede at pålægge de ulovlige myndigheder i Anjouan i Unionen Comorerne i forlængelse af det præsidentvalg, som blev afholdt på øen under utilfredsstillende forhold.

(2) Den Europæiske Union bør støtte Den Afrikanske Unions beslutning om at gennemføre sanktioner over for Anjouans ulovlige regering og personer, der har forbindelse med den, som reaktion på deres vedholdende afvisning af at arbejde på at skabe gunstige vilkår for stabilitet og forsoning på Comorerne, og med det formål at formå de ulovlige myndigheder i Anjouan til at acceptere afholdelse af nye valg, der bør være troværdige, gennemsigtige og afholdte på korrekt måde.

(3) Handling fra Fællesskabets side er nødvendig for at gennemføre visse foranstaltninger –

VEDTAGET FØLGENDE FÆLLES HOLDNING:

Artikel 1

1. Medlemsstaterne træffer de nødvendige foranstaltninger for at hindre indrejse i eller transit gennem deres område for medlemmerne af den ulovlige regering i Anjouan i Unionen Comorerne (i det følgende benævnt »Anjouan«) og personer, der har forbindelse med dem, jf. bilaget.

2. Stk. 1 forpligter dog ikke en medlemsstat til at nægte sine egne statsborgere indrejse på medlemsstatens eget område.

3. Stk. 1 berører ikke tilfælde, hvor en medlemsstat er bundet af en folkeretlig forpligtelse, nemlig:

a) som værtsland for en international mellemstatslig organisation

b) som værtsland for en international konference indkaldt af eller i FN's regi

c) i henhold til en multilateral aftale om privilegier og immuniteter eller

d) i henhold til Lateranforliget fra 1929 mellem Pavestolen (Vatikanstaten) og Italien.

4. Stk. 3 finder desuden anvendelse i tilfælde, hvor en medlemsstat er værtsland for Organisationen for Sikkerhed og Samarbejde i Europa (OSCE).

5. Rådet underrettes behørigt, hver gang en medlemsstat indrømmer en undtagelse i henhold til punkt 3 eller 4.

6. Medlemsstaterne kan indrømme undtagelser fra foranstaltningerne i stk. 1, hvis rejse er begrundet i presserende humanitære behov eller deltagelse i mellemstatslige møder, herunder i EU-regi, hvor der føres en politisk dialog, som direkte fremmer demokratiet, menneskerettighederne og retsstatsforhold i Anjouan.

7. En medlemsstat, der ønsker at indrømme undtagelser, jf. stk. 6, giver Rådet skriftlig meddelelse herom. Undtagelsen anses for at være indrømmet, medmindre en eller flere rådsmedlemmer skriftligt gør indsigelse inden for to arbejdsdage efter at have modtaget meddelelsen om den foreslåede fritagelse. Hvis et eller flere af rådsmedlemmerne gør indsigelse, kan Rådet med kvalificeret flertal beslutte at indrømme den foreslåede undtagelse.

8. I tilfælde hvor en medlemsstat i medfør af stk. 3, 4, 6 og 7, tillader indrejse i eller transit gennem sit område for de personer, der er opført på listen i bilaget, gælder tilladelsen udelukkende det formål, til hvilket den er udstedt, og de berørte personer.

Artikel 2

1. Alle pengemidler og økonomiske ressourcer, som tilhører, ejes, besiddes eller kontrolleres af de enkelte medlemmer af Anjouans ulovlige regering og fysiske eller juridiske personer, enheder eller organer med tilknytning til dem, jf. listen i bilaget, indefryses.

2. Ingen midler eller økonomiske ressourcer må direkte eller indirekte stilles til rådighed for eller være til fordel for de fysiske eller juridiske personer, enheder eller organer, der er opført på listen i bilaget.

3. Den kompetente myndighed kan på sådanne vilkår, som den skønner hensigtsmæssige, tillade frigivelse af visse indefrosne pengemidler eller økonomiske ressourcer eller stille visse pengemidler eller økonomiske ressourcer til rådighed efter at have konstateret, at de pågældende pengemidler eller økonomiske ressourcer er:

a) nødvendige til at dække basale behov hos de personer, der er opført på listen i bilaget, og de familiemedlemmer, som disse har forsørgerpligt over for, herunder betaling af fødevarer, husleje eller renter og afdrag på hypotekslån, medicin og lægebehandling, skatter, forsikringspræmier og offentlige forbrugsafgifter

b) alene bestemt til betaling af rimelige honorarer og godtgørelse af udgifter i forbindelse med juridisk bistand

c) alene er bestemt til betaling af afgifter eller gebyrer til rutinemæssig opbevaring eller forvaltning af indefrosne pengemidler eller økonomiske ressourcer

d) nødvendige til afholdelse af ekstraordinære udgifter, såfremt den berørte medlemsstat mindst to uger før meddelelsen af tilladelsen har meddelt de øvrige medlemsstater og Kommissionen, hvorfor den skønner, at der bør gives særlig tilladelse.

4. Stk. 2 finder ikke anvendelse på beløb, der tilføres indefrosne konti i form af:

a) renter og andre indtægter af disse konti eller

b) forfaldne beløb i henhold til kontrakter, aftaler eller forpligtelser, som er indgået eller opstået forud for den dato, hvor disse konti blev omfattet af restriktive foranstaltninger

forudsat at sådanne renter, andre indtægter og betalinger fortsat er omfattet af stk. 1.

Artikel 3

Rådet vedtager med ensstemmighed og efter forslag fra en medlemsstat eller Kommissionen ændringer til listen i bilaget, hvis den politiske udvikling i Anjouan tilsiger det.

Artikel 4

Denne fælles holdning finder anvendelse i en periode på 12 måneder. Den kan til enhver tid tages op til fornyet vurdering. Den kan om nødvendigt ophæves, forlænges eller ændres på baggrund af den politiske udvikling i Anjouan.

Artikel 5

Denne fælles holdning har virkning fra dagen for vedtagelsen.

Artikel 6

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 3. marts 2008. På Rådets vegne J. PODOBNIK Formand